Alls voru 43.726 erlendir ríkisborgarar búsettir hér á landi í byrjun nóvember og fjölgaði þeim um 5.914 manns frá 1. desember síðastliðnum eða um 15,6 prósent . Þetta kemur fram í frétt Þjóðskrár Íslands í dag . Til þess að setja þessa tölu í samhengi þá fjölgaði fólki búsettu hér á landi um 7.892 og voru erlendir ríkisborgarar því tæplega 67 prósent af þeirri fjölgun . Jafnframt segir í fréttinni að flestir erlendu ríkisborgaranna séu frá Póllandi eða 19.025 talsins og 4.038 einstaklingar séu með litháískt ríkisfang . Pólskum ríkisborgurum fjölgaði um rúmlega tvö þúsund frá 1. desember síðastliðnum og litháískum ríkisborgurum um 669 . Rúmenskum ríkisborgurum fjölgaði um 453 á tímabilinu eða úr 1.010 manns í 1.463 sem gerir 44,8 prósent fjölgun á 11 mánaða tímabili . Auglýsing Í frétt Kjarnans frá því í byrjun september síðastliðins kemur fram að innflytjendur sem starfa á Íslandi hafi verið 38.765 talsins um mitt þetta ár , eða 18,6 prósent starfandi fólks . Það þýðir að fleiri innflytjendur eru starfandi á íslenskum vinnumarkaði en fjöldi þeirra sem búa í Kópavogi , næst fjölmennasta sveitarfélags landsins , þar sem 35.966 manns bjuggu í upphafi þessa árs . Fjöldi þeirra er nú rúmlega fjórum sinnum það sem hann var í upphafi árs 2005 og tvöfaldur það sem hann var í byrjun árs 2015 , fyrir þremur og hálfu ári . Frá byrjun árs 2017 hefur innflytjendum á íslenskum vinnumarkaði fjölgað um 11.544 , rúmlega íbúafjölda Mosfellsbæjar , og á fyrstu sex mánuðum ársins 2018 fjölgaði þeim um 5.310 , rúmlega 700 fleiri en búa á Seltjarnarnesi . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .